Jergo

**Jergo** es lingua (parolas, espresas, etc) de un modo nonformal cual membros de grupos spesial como adolesentes, musicistes, o criminores prefere en loca de un lingua plu normal, per institui un identia per la grupo, per esclui los ci no parteni a la grupo, o ambos. Jergo es comun usada en un modo cual, a veses, persones de un state sosial plu alta ta critica los ci usa lo.

Linguistes no ave un defini simple e clar, ma acorda ce jergo es un fenomeno linguistica continual cambiante e un parte de cada sucultur tra la mundo. Algas sujesta ce jergo esiste car nos debe crea modos per defini esperias nova cual ia aveni con tempo e modernia. Linguistes Bethany K. Dumas e Jonathan Lighter ia atenta remedia la asentia de un defini clar par sujesta ce un espresa pote es videda como "jergo vera" si lo ave du de la cualias seguente:

1. Lo basi, si sola tempora, "la dinia de scrive o parla formal o seria"; en otra parolas, lo es tipal videda en esta contestos como un malusa clar de stilo.

2. Lo usa de lo sujesta ce la usor conose a cualce lo refere, o con un grupo de persones ci conose lo e usa la espresa o parola.

3. Lo es un parola o espresa cual es "tabu" en conversa con persones de un state sosial plu alta o potiosa.

4. Lo sustitui per un sinonim comun e bon comprendeda, per evita descomforta causada par la sinonim normal o la irita de la nesesa de esplica plu.

Jergo es comun traeda de media sosial como un sinia de consensa sosial e conose compartida de cultur popular. Esta ramo de jergo ia deveni plu comun pos la sentenio 21 como la resulta de la crese en popularia de redi, incluinte Facebook, Twitter, e Instagram. Estas ia crea vocabulos nova asosiada con cada media sosial nova como la usa de *friending* (engles per "amini"), usante un forma verbalida de *friend* (ami). Otra esemplos de la jergo de media sosial inclui un move jeneral a parolas cortida e acronimes. Twitter es spesial notable per cortis, car lo permete un cuantia limitada de sinias en un mesaje. Esta inclui la usa de *hashtag* (engles per "grilia") per indica la conteni xef de un mesaje o imaje, pe #comedas, #gatos, etc.

## Esemplos

**jergo cultural** - un jergo de un etnico e sucultur, comun per mostra un identia separada de la majoria
*shelta - un combina de eres e engles, con la plu de parolas de eres e un gramatica plu como engles, e con parolas contorseda o prendeda de romani, usada par la travellers ("viajores", pd nomadas) eres.
*caló (o pachuco) - un combina de espaniol e engles usada en la desenios de 1930 e 1940, par seguores de la cultur pachuco en sites longo la borda entre Mexico e la SUA.
*jergo rimante - engles con parolas creada par crea un rima de un parola e usante sola parte de la rima, pe *bread* ("pan") per *money* ("mone") via *bread and honey* ("pan e miel"); orijinal usada par abitantes de London este (la area conoseda como Cockney), ma aora usada par multe otras.

**jergo criminal** - un jergo per comunica entre membros de la mundo criminal, e entre prisonides, e per oscuri intendes de la autoriosas, pd polisiores, gardores, etc. Pe:
*rotwelsch - deutx con parolas ides e romani, usada par criminores en Deutxland.
*bargoens - nederlandes con multe parolas de ides, usada par criminores e otras en Nederland en la sentenios 19 e 20.
*grypsera - polsce con parolas de deutx e de otra linguas slavica, usada par criminores en Polsca.
*fenia - rusce con parolas contorseda en modos variosa.
*louchébem - franses contorseda  e desemblada par ajunta leteras o silabas en parolas, usada en la sentenio 20 temprana par prisonides, criminores, e par la resistentes en la Gera Mundal Du.

**jergo de jovenes** - un jergo tipal usada par adolesentes, per mostra parteni en un grupo e oscuri intendes de enseniores, jenitores, polisiores, e membros de otra grupos.
*verlan - franses usante parolas contorseda, comun par reversa silabas.
*pig latin ("latina de porcos") - engles con parolas desemblada par move silabas e ajunta leteras, usada par jovenes.
*nadsat - un jergo creada par Anthony Burgess per sua novela "A Clockwork Orange", per la jovenes crimin de la nara, un misca de engles e rusce.

**jergo omosesal**, **jergo de musicistes**, **jergo de teatre**, etc - jergos de grupos spesial, usada per mostra identia e comunia; los adota comun la parolas e espresas de lunlotra, e de otra linguas e jergos. Pe:
*polari - un combina de parolas de italian, franses, ides, e lingua franca, plu comun usada par ges engles de la sentenio 20 temprana.
*gayle - un combina de engles, africans, e linguas bantu, usada par ges en Sudafrica
*jive (djaiv) - un forma de engles, forte influeda par la engles de african-americanes, usada par musicistes e otras en la sentenio 20 temprana.
*lunfardo - espaniol e italian, orijinal usada par criminores, ma aora par multe otras en la area de Buenos Aires, popularida par la usa en la musica de la tango.

**[[jergo tecnical]]** - parolas tecnical xef usada per comunica fasil en campos de pratica e studia, e tipal no per oscuri intendes, ma ance usada per mostra parteni en un elite de espertas o autoriosas.

## Referes

Dumas, Bethany K.; Lighter, Jonathan (1978). *Is Slang a Word for Linguists?*. **American Speech**. 53 (5): 14–15. doi:10.2307/455336.